AfterDawn.com-sivuston etusivu.
**AfterDawn.com** on suomalainen vuonna 1999 perustettu Internet-portaali, joka keskittyy digitaalisen multimedian sisältöön. Sivustolta löytyvät keskustelualue, alan uutiset, ohjeita sekä aiheeseen liittyviä freeware- ja shareware-ohjelmia. Sivustoa toimitetaan sekä suomeksi, että englanniksi ja myös keskustelualueet ovat tarjolla molemmilla kielillä. Vuoden 2008 alussa sivusto julkaistiin myös ruotsiksi ja vuoden 2010 alussa norjaksi. Nämä kieliversiot ovat hieman vajanaisia verrattuna englannin- tai suomenkielisiin sivuihin. Sivusto oli pitkään 2000-luvulla Suomen suurin IT-alan sivusto käyttäjämäärissä mitattuna. Vuoden 2010 vaihteessa sivuston suomenkielisellä osio tavoitti TNSMetrix-mittauksen mukaan 250000 uniikkia viikkokävijää ja englanninkielinen osio tavoitti mittauspalvelu Quantacastin mukaan lähes viisi miljoonaa kuukausittaista lukijaa.

*AfterDawn.comin* omistaa oululainen vuonna 2003 perustettu *AfterDawn Oy*, joka omistaa muitakin sivustoja; *Download.fi*, *Blasteroids.com*, *MP3Lizard.com* ja *Puhelinvertailu.com*.

Historia
--------

*AfterDawn.com* avattiin 10. kesäkuuta vuonna 1999 seitsemän kaveruksen harrastuksena. Sivustoa julkaistiin alusta lähtien sekä englannin että suomen kielellä. Afterdawnin tarjonta laajeni, kun indiemuusikoille suunnattu MP3Lizards.com avattiin vuonna 2001 ja pelaajille suunnattu Blasteroids.com avattiin vuonna 2003. Vuonna 2003 sivuston taustalle perustettiin Afterdawn Oy.

AfterDawn Oy laajensi vertailupalveluitaan ostamalla *Puhelinvertailu.comin* ja *Digiboksivertailu.comin* 5. heinäkuuta 2007. Ruotsinkielinen versio sivustosta avattiin 26. helmikuuta 2008.

*AfterDawn.com* sivuston kautta oli vuoden 2014 loppuun mennessä ladattu yli 250 miljoonaa ohjelmaa.

Download.fi
-----------

Download.fi-sivuston etusivu.
**Download.fi** on suomalainen yksi AfterDawn Oy:n omistamista sivustoista. Se tunnettiin aiemmin nimellä dawnload.net. Nimi muutettiin huhtikuussa 2006. Se on AfterDawn Oy:n toiseksi menestynein sivusto, heti AfterDawn.comin jälkeen.. Sivustosta oli aiemmin olemassa myös englanninkielinen vastine, *filepedia.com*, mutta se lopetettiin vuonna 2007 jolloin ohjelmien lataukset keskitettiin AfterDawn.comin englanninkielisen sivuston alaisuuteen.

Sivuston ladatuimmat ohjelmat ovat WinRAR, Avastin virustorjuntaohjelmistot ja CCleaner joita on ladattu yhteensä yli 6,3 miljoonaa kertaa.. Download.fi on AfterDawn.comin tavoin keskittynyt digitaaliseen viihteeseen, joten aihepiiriin kuuluvat ohjelmat ovat hyvin edustettuina.

Ohjelmien lisäksi sivustolta löytyy lähdekoodit avoimen lähdekoodin ohjelmistoihin. Ohjelmien tarjonnan painopiste on Windows-ohjelmissa, mutta ohjelmia löytyy muun muassa macOS:lle, Linuxille, BeOS-käyttöjärjestelmälle ja Amigalle. Sivustolle on mahdollista lähettää omia ohjelmaehdotuksia ja ohjelmista on mahdollisuus ladata myös niiden vanhempia versioita. Käyttäjät voivat kommentoida ja arvostella ohjelmia. Kommentteja ja arvosteluja ohjelmista voivat antaa vain rekisteröityneet käyttäjät.

Lokakuussa 2007 sivuston sisältö laajeni kattamaan myös peleihin liittyvät tiedostot, kuten pelidemot ja esittelyvideot.

High.fi
-------

**High.fi** on maaliskuussa 2014 avattu AfterDawn Oy:n omistama uutiskeräinpalveluna toimiva portaali-verkkosivusto. High.fi on kehitetty AfterDawn Oy:n Hollannin ja Tanskan markkinoille aiemmin kehittämien uutistenkeräilysivustojen, *nieuws2.nl* ja *nyheder2.dk*, pohjalta. Palvelua voidaan käyttää selainversion lisäksi mobiililaitteilla. Windows Phone -versio julkaistiin toukokuussa 2014, Android-versio syyskuussa 2014 ja iOS-versio joulukuussa 2015. iOS-versio käyttää muista poiketen nimeä Highkara.

High.fi pyrkii heikentämään klikkien merkitystä suosittujen uutisen listauksessa pisteytysjärjestelmällä. Otsikon klikkaus ei ole ainoa suosion kriteeri, vaan myös muita tekijöitä otetaan huomioon. Tarkoituksena on vähentää klikkiotsikoiden käyttöä mediassa.

Yhteensä High.fi käsittää lähes 2 000 lähdettä. Lähteeksi hyväksytään kaikki journalismin määritelmän alle mahtuvat mediat ketään syrjimättä. Yli 50 projektia käyttää High.fi:n sovellusrajapintaa kansainvälisesti.

Tammikuussa 2017 High.fi palvelussa luettiin uutisia ennätykselliset 1,58 miljoonaa kertaa. Toukokuussa 2017 ohjelman Android-versio ylitti 30 000 latauksen rajan.

Palkinnot
---------

AfterDawn.com:n toimitusjohtaja Petteri Pyyny on saanut sivustosta vuonna 2008 *Nordean Nuori Yrittäjä* -palkinnon ja vuonna 2010 Pohjois-Pohjanmaan yrittäjien jakaman *Pohjois-Pohjanmaan alueellinen Vuoden Nuori Yrittäjä 2010* -palkinnon.

Lähteet
-------

### Huomautukset

1. ↑  Tässä luvussa on mukana myös Puhelinvertailu.com ja Download.fi sivustot. Ilman niitä lukema oli viikolla 1/2010 noin 148 000 kävijää.

### Viitteet

1. 1 2  Jari Ketola: AfterDawn ostaa Puhelinvertailu.com:n (Lehdistötiedote)  5. heinäkuuta 2007. AfterDawn.com.  Arkistoitu 29.9.2007. Viitattu 26.8.2007. (suomeksi)
2. 1 2  TNS Gallup: Suomen WWW-sivustojen viikkoluvut  31. joulukuuta 2007. TNS Gallup. Viitattu 31.12.2007. (suomeksi)
3. ↑  Kauppalehti: Luetuin suomalainen verkkolehti on yllättäjä  18. kesäkuuta 2011. Kauppalehti. Viitattu 10.2.2017. (suomeksi)
4. 1 2 3  Marjo Kolehmainen: AfterDawn Oy, Petteri Pyyny – alueellinen Vuoden Nuori Yrittäjä (doc) (tiedote)  20. maaliskuuta 2010. Pohjois-Pohjanmaan Yrittäjät. Viitattu 6.7.2010. (suomeksi) [vanhentunut linkki]
5. 1 2  AfterDawn.com: Tietoja ja historiaa *AfterDawnista*  25. elokuuta 2007. AfterDawn.com. Viitattu 25.8.2007. (suomeksi)
6. 1 2  dRD: *AfterDawn* osti *Puhelinvertailu.com* -sivuston  5. heinäkuuta 2007. AfterDawn.com. Viitattu 26.8.2007. (suomeksi)
7. ↑  AfterDawn.com: AfterDawn laajenee Ruotsiin AfterDawn.com. Viitattu 17.3.2008. (suomeksi)
8. ↑  AfterDawn.com Iso merkkipaalu: AfterDawnista ladattu yli 250 miljoonaa softaa (suomeksi)
9. ↑  AfterDawn.com AfterDawn.com - Vuosi 2006 digiviihteen näkökulmasta (suomeksi)
10. ↑  AfterDawn.com AfterDawn merges Filepedia with its software section (englanniksi)
11. ↑  Download.fi: Suosituimmat ohjelmat *download.fi*. Download.fi. Viitattu 1.1.2014. (suomeksi)
12. ↑  AfterDawn.com Pelitiedostot download.fi:hin (suomeksi)
13. 1 2  Petteri Pyyny: High.fi - Uusi kotimainen vaihtoehto Amppareille *AfterDawn*.  26.3.2014. fin.afterdawn.com. Viitattu 6.2.2016.
14. 1 2 3  Anu Haapala: High.fi -sivuston takana on oululainen AfterDawn. *Marmai*.  21.3.2014. Alma Media. Viitattu 6.2.2016.
15. ↑  Petteri Pyyny: Ampparit-tyylinen uutissovelluksemme High.fi kiilasi Windows Phone -sovellusten kärkikahinoihin *AfterDawn*.  12.6.2014. fin.afterdawn.com. Viitattu 6.2.2017.
16. ↑  Petteri Pyyny: Ampparit-tyylinen Android-sovelluksemme ampaisi latauslistojen kärkisijoille *AfterDawn*.  14.9.2014. fin.afterdawn.com. Viitattu 6.2.2017.
17. 1 2  Petteri Pyyny: HIGH.FI saapui vihdoin myös iPhonelle - myös Windows Phone-sovellus päivittyi *Puhelinvertailu*.  1.12.2015. puhelinvertailu.com. Viitattu 6.2.2017.
18. 1 2  High.fi yhteistyöhön Scoopinionin kanssa - tavoitteena suositella laadukkaampaa luettavaa *Markkinointi & Mainonta*. Viitattu 22.3.2017. (englanniksi)
19. ↑  Petteri Pyyny on Twitter *Twitter*. Viitattu 22.3.2017.
20. ↑  Petteri Pyyny on Twitter *Twitter*. Viitattu 22.3.2017.
21. ↑  Petteri Pyyny on Twitter *Twitter*. Viitattu 22.3.2017.
22. ↑  Petteri Pyyny: HIGH.FI Uutisvahti Androidille saavutti uuden merkkipaalun - ladattu yli 30'000 kertaa *Puhelinvertailu*.  12.4.2017. puhelinvertailu.com. Viitattu 13.4.2017.
23. ↑  Jari Ketola: AfterDawn Oy:lle Nordean yrittäjäpalkinto (tiedote) *AfterDawn*.  3. marraskuuta 2008. Viitattu 6.7.2010. (suomeksi)

Aiheesta muualla
----------------

* fi.AfterDawn.com (suomeksi)
	+ Download.fi (suomeksi)
	+ Puhelinvertailu.com (suomeksi)
* AfterDawn.com (englanniksi)
* sv.AfterDawn.com (ruotsiksi)
* no.AfterDawn.com (norjaksi)
* dk.AfterDawn.com (tanskaksi)
* es.AfterDawn.com (espanjaksi)
* nl.AfterDawn.com (hollanniksi)